12)

43. pantu groza šādi: a) virsrakstu aizstāj ar šādu: “Vispārīgie noteikumi” b) 2. un 3. punktu aizstāj ar šādiem: “2. Finansēšanas vadības instrumenti, tostarp līdzdalības fondi, ir vai nu neatkarīgi tiesību subjekti, kuru darbību nosaka nolīgumi starp līdzfinansējošiem partneriem vai akcionāriem, vai arī tie ir atsevišķs finanšu bloks kādā finanšu iestādē. Ja finansēšanas vadības instruments izveidots kādā finanšu iestādē, to veido kā atsevišķu finanšu bloku, uz kuru attiecas finanšu iestādes īpaši īstenošanas noteikumi, kas īpaši nosaka tādu atsevišķu kontu turēšanu, kuros tiek nodalīti finansēšanas vadības instrumentā ieguldītie jaunie resursi, tostarp darbības programmas ieguldītie resursi, un iestādei sākotnēji pieejamie resursi. Komisija nedrīkst kļūt ne par finansēšanas vadības instrumentu līdzfinansētāju, ne akcionāru. 3. Ja vadības iestādes vai līdzdalības fondi izvēlas finansēšanas vadības instrumentus, tad attiecībā uz minētajiem instrumentiem iesniedz biznesa plānu vai citu piemērotu dokumentu. Noteikumus un nosacījumus darbības programmu ieguldījumam finansēšanas vadības instrumentos nosaka finansēšanas nolīgums, ko noslēdz starp pienācīgi pilnvarotu finansēšanas vadības instrumenta pārstāvi un dalībvalsti vai vadošo iestādi, vai — attiecīgā gadījumā — līdzdalības fondu. Finansēšanas nolīgumā ietver vismaz šādus elementus: a) investīciju stratēģiju un plānošanu; b) īstenošanas uzraudzības noteikumus; c) politiku, kā apturēt darbības programmas ieguldījumu finansēšanas vadības instrumentā; d) noteikumus finansēšanas vadības instrumenta darbības izbeigšanai, tostarp to resursu atkārtotai izmantošanai, ko finansēšanas vadības instruments atgūst no ieguldījumiem vai kas atliek pēc visu garantiju izpildes, un ko attiecina uz darbības programmas ieguldījumu.” c) 4. punktu groza šādi: i) ievadteikumu aizstāj ar šādu: “Izņemot gadījumus, kad pēc konkurētspējīgas izsoles, kas notiek saskaņā ar piemērojamiem noteikumiem, izrādās, ka ir nepieciešami augstāki procenti, gada vidējās vadības izmaksas atbalsta sniegšanas laikā nedrīkst pārsniegt nevienu no turpmāk minētajiem sliekšņiem:” ii) pievieno šādu daļu: “Pirmajā daļā noteiktos sliekšņus var palielināt par 0,5 % visattālākajiem reģioniem.” d) 5., 6. un 7. punktu aizstāj ar šādu: “5. Ienākumus no pašu kapitāla, aizdevumu ieguldījumiem un citiem atmaksājamiem ieguldījumiem, kā arī no garantijām par atmaksājamiem ieguldījumiem, no kuriem atskaita vadības izmaksu un prēmiju par labiem darbības rezultātiem proporcionālo daļu, var vispirms piešķirt investoriem, kuri darbojas saskaņā ar tirgus ekonomikas investoru principiem. Šādus ienākumus var piešķirt, nepārsniedzot finansēšanas vadības instrumentu statūtos noteikto atlīdzības līmeni, un pēc tam to var proporcionāli sadalīt visiem līdzfinansējošiem partneriem vai akcionāriem. 6. Uzņēmumi, kā arī valsts un privātā sektora partnerība un citi projekti, kas iekļauti kādā integrētā plānā ilgtspējīgai pilsētu attīstībai, ko atbalsta ar finansēšanas vadības instrumentiem, arī var saņemt piešķīrumu vai cita veida atbalstu no kādas darbības programmas. 7. Vadošā iestāde veic piesardzības pasākumus, lai pēc iespējas mazinātu konkurences kropļojumus riska kapitāla vai aizdevumu tirgos, kā arī privātu garantiju tirgos.”